**STRATEGICKÝ PLÁN**

Základnej školy Jaroslava Simana

2020-2025

PaedDr. Michaela Badinková

riaditeľka školy

**Základná charakteristika školy**

Základná škola Jaroslava Simana vo Valaskej bola otvorená v školskom roku 1969/70. V tomto školskom roku oslavuje svoje 50. výročie založenia. Nachádza sa v spádovej obci Valaská. V tomto školskom roku navštevuje školu 382 žiakov z obce Valaská, Hronec, Osrblie, Štiavnička, Horná Lehota. V každom ročníku sú dve triedy v priemere po 21 žiakov.

**Priestorové a materiálno-technické podmienky školy**

Základná škola je postavená ako komplex niekoľkých budov. Budova pre prvý stupeň, budova pre druhý stupeň, školská jedáleň a klub detí a telocvičňa. Súčasťou je aj budova náraďovne pri školskom pozemku. Výhodou školy je priestranný areál s niekoľkými ihriskami a zeleňou. Budovy prvého, druhého stupňa a školská jedáleň prešli v rokoch 2009 a 2010 rozsiahlou rekonštrukciou (zateplenie, výmena striech a okien, elektrické rozvody a kúrenie a iné). Triedy zodpovedajú podmienkam vyučovania európskeho štandardu. Sú vybavené dataprojektormi, interaktívnymi tabuľami. Nábytok je zachovalý, na oknách sú žalúzie aj tieniace rolety pre lepšiu prácu s IKT technikov. Škola má na veľmi dobrej úrovni vybavenú učebňu chémie a fyziky, multimediálnu učebňu, jazykové učebne na prvom aj druhom stupni, IKT učebňu. Na prvom aj druhom stupni je tiež žiakom k dispozícii školská knižnica. Budova telocvične bola len čiastočne zrekonštruovaná. Nachádza sa v nej plne vybavená športová hala+ gymnastická telocvičňa a učebňa technickej výchovy (tzv.dielne). Vybavenie kabinetov a učební je postačujúce i keď je potrebné ho pravidelne vymieňať, obnovovať a modernizovať. V priestoroch školskej záhrady sa nachádza altánok, ktorý je v jarných a letných mesiacoch tiež využívaný na vyučovanie v exteriéri. Súčasťou vybavenia sú aj notebooky pre každého učiteľa, ktoré sú výraznou pomocou pri výchovno-vzdelávacom procese. Učitelia majú k dispozícií tlačiarne pre skvalitňovanie procesu vyučovania. Všetky triedy spestrujú nástenky. Dbáme na estetické, upravené prostredie. Vedieme žiakov, aby svoje triedy udržiavali upravené a čisté. Súčasťou školského roka je súťaž o Naj triedu, kde sú triedy hodnotené v čistote a udržiavaní priestoru tried počas celého roka. Škola má bohatú krúžkovú činnosť. V tomto školskom roku pracuje na škole 12 krúžkov. Vedúcimi sú prevažne učitelia školy. Školský klub detí pracuje v piatich oddeleniach, ktoré sú rozdelené v budove školskej jedálne a v  budove prvého stupňa. Žiakov zo spádových obcí Hronec, Osrblie, Štiavnička a zo starej časti obce Valaská vozí školský autobus vždy ráno a o 13,30 hod naspäť.

Mimo areálu školy sa nachádzajú obecné multifunkčné ihriská, ktoré sú v plnej miere využívané v jarných a letných mesiacoch na výučbu rôznych hier (futbal, volejbal, vybíjaná), atletiky a tiež v zimných mesiacoch na výučbu korčuľovania. Od minulého školského roka máme tiež k dispozícií bežeckú dráhu na krátke trate (50m a 60m) a tiež doskočisko.

Škola sa nachádza v peknom prostredí. Výhodou je blízkosť voľnej prírody čo sa využíva na rôzne školou usporadúvané akcie ako sú účelové cvičenia, Deň detí.

**Sociálny subsystém**

Na Základnej škole Jaroslava Simana pracuje v tomto školskom roku 27 plne kvalifikovaných učiteľov a dve asistentky učiteľa. Jedna na prvom stupni, jedna na druhom stupni, čo je veľmi nápomocné pri práci s individuálne začlenenými žiakmi v rámci inkluzívneho vzdelávania. Na škole pracuje aj špeciálny pedagóg, ktorý koordinuje prácu s deťmi so špeciálnymi potrebami. Všetci pedagogickí zamestnanci majú ukončené vysokoškolské vzdelanie magisterského alebo inžinierskeho zamerania s absolvovaním DPŠ. Pedagogickí zamestnanci sú schopní a skúsení vo svojej práci. Využívajú nové inovatívne formy a metódy učenia s využitím IKT. Na škole pracuje výchovný a kariérny poradca z radov pedagógov. Učitelia sa zúčastňujú školení a seminárov ako Školy za demokraciu, Expedícia Fenomény sveta, Technika hrou, Kurz Montessori pedagogiky, a iné. Pedagogickí zamestnanci pracujú v šiestich poradných orgánoch – predmetových komisiách. Pracujú podľa plánov odsúhlasených pedagogickou radou.

Spolupráca s rodičmi je organizovaná prostredníctvom Združenia rodičov a Rady rodičov. Na škole sa koná Deň otvorených dverí a okrem klasických triednych aktívov dvakrát do roka bývajú triedne aktívy formou osobných konzultácií, kde sa rodičia môžu informovať a výsledkoch svojho dieťaťa u každého vyučujúceho. To znamená, že rodičom sú k dispozícií všetci učitelia školy.

**Vízia školy**

Chceme byť školou, do ktorej budú žiaci radi chodiť, vytvárať priateľskú, tvorivú a vzdelanie podporujúcu klímu, z ktorej budú vychádzať pripravení absolventi na ďalšie štúdium na stredných školách a na život v spoločnosti.

**Poslanie**

Hlavným poslaním školy je pripraviť na život mladého človeka v 21. storočí v súlade s európskymi trendmi. Vychovávať žiakov ako harmonicky rozvinuté osoby schopné uplatniť sa v súčasnej spoločnosti. Škola ako jediná vzdelávacia inštitúcia, ktorá poskytuje vzdelanie zdravým deťom v obci, musí byť okrem vzdelávacieho centra aj kultúrnym a športovým centrom. Je potrebné školu považovať za otvorené spoločenstvo slúžiace nielen deťom, učiteľom a rodičom, ale aj širokej verejnosti, ktorá prejaví záujem o spoluprácu so školou.

**Hlavné stratégie školy**

1.Pokračovať vo využívaní IKT na vyučovaní

2. Rekonštrukcia a modernizácia telocvične v spolupráci so zriaďovateľom. V čase prebiehajúcej pandémie COVID -19 - reagovať na ponúkané eurofondy ( ak budú k dispozícií) , alebo vypracovať plán postupnej a systematickej rekonštrukcie.

3. Revitalizácia exteriéru školy – športoviská v areáli školy.

4. Zvýšiť občiansku uvedomelosť a zodpovednosť žiakov. Zapájať sa do dobrovoľníckych aktivít.

5. Pokračovať v rozvíjaní jazykových schopností žiakov.

**Analýza rozvoja školy do školského roku 2024/2025**

**Pedagogická koncepcia**

- rozvíjať konverzačné jazykové schopnosti

- využitie rozšíreného vyučovania MAT a SJL pre žiakov 9. ročníkov

- stále projekty: Školy za demokraciu, Tenis do škôl, IT akadémia partner

**Koncepcia ľudských zdrojov**

- zaškolenie vyučujúcich na efektívne využívanie ITK vo vyučovacom procese s využitím programu aSc Agenda

- rozvoj kooperatívnych zručností učiteľov

- pokračovať v inovovaní organizačnej štruktúry školy. Delegovaní právomocí a zodpovednosti na zamestnancov s cieľom ich participácie na riadení školy

**Spolupráca s partnermi**

- so zriaďovateľom Obecný úrad Valaská

- spolupráca s Radou rodičov

- spolupráca s organizačným výborom Reprezentačného plesu školy, miestnymi podnikateľskými subjektmi či s inými obecnými organizáciami

**SWOT analýza**

**Silné stránky školy**

- spádová škola pre žiakov z obcí Hronec, Osrblie, Štiavnička

- fungujúci školský klub

- možnosť kvalitného a zdravého stravovania v školskej jedálni

- poloha školy, priestorové a materiálové podmienky

- dobré podmienky na športovanie

- úspechy žiakov na súťažiach – Hviezdoslavov Kubín, Biologická olympiáda, vo výtvarných súťažiach, športových súťažiach, Olympiáda ANJ

- výučba predmetov v exteriéri školy

- poskytovanie vzdelávania cudzích jazykov od 2. ročníka

- výučba predmetu Regionálna výchova v 6. ročníku

- od 7. ročníka druhý cudzí jazyk ako voliteľný predmet

- zabezpečovanie školského autobusu – čím je zabezpečené bezpečné dochádzanie do školy

- krúžková činnosť

- úspešnosť prijatých žiakov na SŠ

- záujem učiteľov o kontinuálne vzdelávanie

**Slabé stránky školy**

- nekvalifikovanosť v oblasti OBN, VYV, THD

- nízka zapojenosť rodičov do diania školy

- krúžková činnosť na 1. stupni

- úroveň testovania T5 a T9

**Príležitosti**

- využívanie alternatívnych metód a foriem vyučovania

- dobré podmienky na zavádzanie IKT

- využívanie tvorivosti učiteľov pri vytváraní projektov

- rozvoj regiónu

- výmena pedagogických skúseností, rozvoj kooperácie učiteľov

- umožňovanie kontinuálneho vzdelávania učiteľov

- efektívne plánovanie školskej činnosti v spolupráci s činnosťou v obci

**Riziká**

- demografický vývoj populácie

- zvyšovanie nákladov na prevádzku – nárast energií

- riziká súvisiace s pandémiou COVID 19 a nastávajúcou ekonomickou krízou

**Koncepcie rozvoja školy na roky 2020-2025**

**Pedagogická koncepcia**

Vhodne motivovať zamestnancov k efektívnemu plánovaniu a plneniu úloh na ktorých sa podieľajú. Zlepšiť informovanosť zamestnancov a rodičov cez informačný kanál aSc agenda, EduPage. Formovať zdravý životný štýl, emocionálnu inteligenciu, prosociálne cítenie, rozvíjať u žiakov kompetencie pre kvalitný život a v neposlednom rade poskytovať kvalitné vzdelanie s ohľadom na možnosti a schopnosti žiaka.

- zvyšovať gramotnosť žiakov v oblasti IKT

- vyučovanie cudzích jazykov orientovať na rozvoj komunikačných schopností

- realizovať aktivity enviromentálnej výchovy

- rozvíjať školské tradície: Deň kroja, Beh pre zdravé srdce, Mikuláš, Lucia v škole, Živý Betlehem, pobytový lyžiarsky výcvik, Karneval a iné.

- dopĺňať a obmieňať činnosť žiakov ŠKD

- dbať na vzdelávanie žiakov individuálne začlenených

- venovať pozornosť na regionálne tradície v rámci regionálnej výchovy

- posilniť vyučovanie MAT zamerané na prehlbovanie vedomostí

- využiť prirodzený záujem o pohybové aktivity žiakov a zvýšiť záujem o šport organizovaním rôznych školských športových podujatí ako je vybíjaná, volejbal, cyklopreteky, crossfit, florbal – s možnosťou postupu do okresných kôl

**Koncepcia ľudských zdrojov**

- pravidelná spolupráca s Radou rodičov a Radou školy pri prijímaní rozhodnutí ohľadom chodu školy, školskom vzdelávacom programe, o aktivitách, projektoch a smerovaní školy

- spolupracovať so zriaďovateľom, KŠU, ŠPU, ŠŠI pri skvalitňovaní práce na škole

- spolupracovať so ZRŠ pri zlepšovaní estetických a materiálnych podmienok školy

- pravidelne pozývať rodičov na konzultácie 2x ročne

- príležitostné konzultácie s rodičmi pri výskyte problémov a nedostatkov

- podporovať prezentáciu školy na okresných, krajských a celoslovenských súťažiach vedomostných, športových a súťažiach zameraných na technickú zručnosť

- podporovať projekty s enviromentálnou tematikou

- rozvíjať spoluprácu s Políciou ako prevencia patologických javov správania

- spolupracovať s miestnymi dobrovoľnými hasičmi

- spoluvytvárať pozitívnu a pokojnú atmosféru aktívnou komunikáciou s pracovníkmi

**Materiálno technické zabezpečenie**

Normatívne prostriedky z MŠ SR, tvorba projektov, prenájom priestorov, zisk zo zberu druhotných surovín, finančné prostriedky získané od rodičov a sponzorov, financie za vzdelávacie poukazy, finančné prostriedky získavané podľa osobitných predpisov.

Využite:

- postupný nákup skriniek na topánky

- postupná systematická rekonštrukcia telocvične

- zavedenie kamerového systému na chodbách so spätným prehrávaním

- v rámci propagácie mobility vybudovať odkladacie miesta na bicykle pred budovou 2.stupňa v spolupráci s obcou a Okresným dopravným inšpektorátom

- modernizácia exteriérových priestorov školy, basketbalové ihrisko, bežecká dráha na dlhé behy, miesto na vrh guľou, prípadne workoutové ihrisko

Tento navrhnutý koncepčný plán je otvorený dokument. Môže sa dopĺňať a meniť so zmenami legislatívy a potrebami školy. Konkrétne a podrobné plnenie cieľov bude zapracované do úloh v pláne školy na jednotlivé školské roky. Plnenie úloh tiež závisí od záujmov a potrieb partnerov školy, bez spolupráce ktorých by bol nereálny.

 ..................................................................

 PaedDr. Badinková Michaela

 riaditeľka školy